הוועדה המיוחדת למאבק בנגע הסמים, כנסת 18, פרוטוקול מספר 38, 2010-12-14 10:00

מוחמד ברכה: אני פותח את הישיבה של הוועדה למאבק בנגע הסמים.

מוחמד ברכה: נושא הדיון היום הוא השימוש בסם היאבה בקרב פועלי חקלאות תאילנדים.

מוחמד ברכה: אני רוצה לברך את כל הנוכחים אלה ובכללם את נציגי שגרירות תאילנד בישראל.

מוחמד ברכה: אנחנו נתחיל את הישיבה היום עם דוח ממשרד הבריאות שבא בעקבות כנס מיוחד.

מוחמד ברכה: לדעתי הנושא שעומד על סדר היום גם משתלב בנושא של הכנס.

מוחמד ברכה: יש את הנושא של המלחמה בסמים כמובן אבל יש גם היבטים אחרים לשימוש בסם היאבה.

מוחמד ברכה: הסם הזה יכול להמריץ את הפועלים ולהפיק מהם יותר.

מוחמד ברכה: לדעתי זו פגיעה בזכויות האדם כאשר מכניסים את הסם הזה לצרכים כאלה.

מוחמד ברכה: לכן אנחנו מייחסים חשיבות גדולה לדיון הזה.

מוחמד ברכה: אנחנו נרצה לשמוע מהגורמים השונים, מהרשות למלחמה בסמים כמובן, משגרירות תאילנד בישראל, מהמשטרה, מהמכס, וגם מנציגי החקלאים וכל הנוגעים בדבר.

מוחמד ברכה: אני רוצה להגיד, יכול להיות שאני מקדים את המאוחר.

מוחמד ברכה: אני חושב שעצם העובדה שפועלי חקלאות משתמשים בסם היאבה כדי שיתנו יותר שעות עבודה זה בניגוד לצרכים הבריאותיים שלהם ובניגוד לחוקי העבודה.

מוחמד ברכה: אני חושב שזה מוטל על רשויות המדינה כולן לעשות הכול על מנת שתופעה כזו לא תתקיים בקרב התאילנדים.

מוחמד ברכה: אני מבין שזה עניין מסורתי ועניין שקיים במולדת של העובדים מתאילנד.

מוחמד ברכה: אבל זה עדיין לא מקהה ולא מחליש מעצם הביקורת שלנו כלפי התופעה הזאת.

מוחמד ברכה: זה סוג של עבדות במסווה.

מוחמד ברכה: יכול להיות שהחברים סביב השולחן הזה יביעו הסתייגות מהדברים האלה, אבל עם כל הכבוד הראוי, סם הוא דבר אסור על פי החוקים של מדינת ישראל, גם אם לצרכים של הנאה במירכאות וגם אם לצרכים של המרצה.

מוחמד ברכה: ההיבט של המרצה הוא לשון סגי נהור.

מוחמד ברכה: זה שימוש במילים מכובסות או עדינות כדי לתאר תופעה אחרת שקראתי לה סוג של עבדות.

מוחמד ברכה: אני מציע שנתחיל היום דווקא עם משרד הבריאות שיסבירו לנו מה הוא הסם הזה, למה הוא גורם, מבחינה מדעית רפואית ומבחינה מעשית.

מוחמד ברכה: מי רוצה להתחיל?

מיקי אריאלי: היאבה, אני חייב לציין שזה הוא אחד הסמים הממריצים הכי מסוכנים.

מיקי אריאלי: היום אנחנו יודעים שבארצות הברית הסם הזה הוא אחד מהבעיות כמעט העיקרית מבחינת נושא של אלימות.

מיקי אריאלי: גם מבחינת נושא של בעיות בריאותיות של בן אדם שלוקח את הסם הזה, הוא נורא מתמכר.

מיקי אריאלי: זה הוא חומר ממריץ וממכר ביותר.

מיקי אריאלי: בסך הכול אי אפשר להסביר את זה שהעובדה שהיאבה מבחינה תרבותית או לא תרבותית הוא בהחלט סם מסוג אמפטמין.

מיקי אריאלי: ולכן הסכנה, איך שאנחנו רואים את זה, גם מבחינת הבריאות של העובדים כפי שיושב הראש מוחמד ברכה אמר.

מיקי אריאלי: אנחנו רואים את זה בהחלט כסכנה בריאותית וגם בהחלט יש את ההיבט של חדירת הסם אל האוכלוסייה שלנו בארץ גם כן.

מיקי אריאלי: לכן קיימת הסכנה הגדולה בכל הנושא הזה של אמפטמין שלא ראינו בעבר במידה גדולה בארץ.

מיקי אריאלי: דווקא מפני היאבה אנחנו חוששים ואנחנו נוכחים בסיכונים.

מיקי אריאלי: צריך נורא להיזהר.

מוחמד ברכה: מה הן ההשפעות של היאבה?

מיקי אריאלי: זהו חומר ממריץ, לכן המערכת הקרדיו וסקולרית, יש לו השפעה על לחץ הדם.

מיקי אריאלי: זו אחת התופעות שאנחנו ראינו כאשר לוקחים באמפטין.

מיקי אריאלי: לא רק שיש נושא של התמכרות וכמו שאמרתי שהוא יכול לגרום לאלימות, גם הנושא שבעצם הסם הזה גורם לחוסר תיאבון.

מיקי אריאלי: ואנחנו רואים אנשים שהם בשימוש כרוני.

מיקי אריאלי: אם זה שימוש כרוני זה לא יחזיק מעמד הרבה הרבה שנים.

מיקי אריאלי: כי בהחלט יש מקרי מוות ואשפוזים של האנשים האלה הנוטלים את הסם.

מיקי אריאלי: גם הנושא כמו שאמרתי, הנושא של חוסר תיאבון.

מוחמד ברכה: זה גורם למוות כאשר החומר הזה מצטבר בגוף?

מיקי אריאלי: בהחלט.

מיקי אריאלי: מבחינת התהליך של השפעת הסם, ראשית אנחנו אומרים שבעצם ההשפעה על המערכת הקרדיו וסקולרית, אנחנו רואים דופק גבוה.

מיקי אריאלי: אנחנו רואים לחץ דם גבוה.

מיקי אריאלי: יש ממש עומס על הלב בכל המערכת.

מיקי אריאלי: אנחנו רואים כמו שאמרתי, חוסר תיאבון.

מיקי אריאלי: ואנחנו רואים למשל, יש תמונות של אנשים שמשתמשים בסם באופן כרוני, בן אדם שהוא נראה אנורקסי.

מיקי אריאלי: וזה גם כן חלק מהנושא של הבעיות הבריאותיות.

מיקי אריאלי: אנחנו רואים איבוד שיניים וכל הסיפור הזה.

מיקי אריאלי: יש בהחלט מקרי מוות, אשפוזים.

מיקי אריאלי: בארץ שלנו אנחנו לא כל כך מודעים להשפעות ההרסניות של הסם.

מיקי אריאלי: אנחנו יכולים להתבסס על עדויות גם מאירופה וגם מארצות הברית, שם זו בעיה בריאותית כמעט מספר אחת.

אבשלום וילן: מי שמשתמש בסם הזה תקופה ארוכה בעצם יכול להיקרא מכור.

מיקי אריאלי: מכיוון שזה סם ממריץ הירידה באותה מידה מביאה את בן האדם לאיבוד טוטאלי, למצבי דיכאון.

מיקי אריאלי: הוא בהחלט זה ידוע שהקשר בין אמפטין ואלימות ופשע, בהחלט יש חיבור ישיר ורואים את זה מבחינה סטטיסטית גם בארצות הברית וגם באירופה.

מיקי אריאלי: לכן אני אומר זאת הבעיה שלנו.

מיקי אריאלי: להתמכר זה אחד החסמים שיש בהחלט.

רוני ברקוביץ: אולי צריך להסביר שזה גם חומר מעורר הזיות.

מיקי אריאלי: אולי ד"ר רוני ברקוביץ יכול להוסיף.

מיקי אריאלי: בבקשה.

רוני ברקוביץ: כפי שהתחלתי להגיד זה גורם להזיות, זה גורם לנזק כבד למוח.

רוני ברקוביץ: להגיד את זה בשפה פשוטה, המוח נדפק.

רוני ברקוביץ: זה חומר נורא נורא מסוכן למשתמשים בו.

רוני ברקוביץ: אחרי זה יש תוצאות עגומות.

איריס מעיין: אני אתחיל מהתחום שלי.

איריס מעיין: שמי איריס מעיין, אני ממונה על זכויות עובדים זרים  ועבודה במשרד התמ"ת.

איריס מעיין: התחום שלי והסמכויות שלי הם עניין חדש שנוסד בחודש אפריל השנה כאשר מדובר בארבע גזרות פעולה עיקריות.

איריס מעיין: גזרת פעולה אחת זה הסברה.

איריס מעיין: מבחינתי זו גזרת הפעולה החשובה  ביותר.

איריס מעיין: גזרת פעולה שנייה היא הנושא של בירור תלונות שנוגעות להפרת זכויות ולבעיות ביחסי עבודה בין עובדים זרים למעסיקים שלהם.

איריס מעיין: הגזרה השלישית היא הגזרה של אכיפה אזרחית, של זכויות בעבודה של עובדים זרים והגזרה הרביעית זו הגזרה של סיוע והסדרה של עניינים שונים שקשורים בזכויות של עובדים זרים בכלל.

מוחמד ברכה: האם את יכולה להסביר לוועדה מה היא חלוקת האחריות בין משרד הפנים למשרד  התמ"ת בכל מה שקשור בנושא הזה?

איריס מעיין: בחודש אפריל התקבל תיקון 12 לחוק עובדים זרים.

איריס מעיין: התיקון הזה תוקן בעקבות תהליך מאוד ארוך מאוד שארך מספר שנים והוא פירק יחידה שהיתה עד אז ונקראה יחידת הסמך לעניין העובדים הזרים.

איריס מעיין: זאת היתה יחידה שטיפלה בכל הנושאים שקשורים באנשים שאינם אזרחי ישראל ותושביה ושהם באו לישראל.

מוחמד ברכה: גם בהיבטים של הכניסה לארץ וגם בהיבטים של השהייה בארץ.

איריס מעיין: הכול.

איריס מעיין: כל מה שהיה קשור לענייני עובדי הזרים טופל על ידי יחידת סמך.

איריס מעיין: תיקון מספר 12 של חוק עובדים זרים בעצם פירק את אותה יחידה לפי החלטות שהתקבלו לאורך שנים, החלטות ממשלה והחלטות אחרות שהתקבלו בוועדות שישבו ודנו על הנושא, יישום ההחלטות שלהן, והיחידה הזאת פורקה, הסמכויות שלה חולקו בין המשרדים והן היום נמצאות בעיקר בתחום פעילות של שתי יחידות בכל הנושא שקשור להיתר הן של העובד והן של המעסיק ולנושא של אשרת הכניסה וכיוצא באלה עניינים, כל הדברים הללו נמצאים באכיפה של רשות האוכלוסין, ההגירה ומעברי הגבול במשרד הפנים.

איריס מעיין: וכל התחומים שקשורים בזכויות העובדים בעבודה, כל דיני העבודה, כל הדברים הללו נשארו בסמכות טיפול של משרד התעשייה, המסחר והתעסוקה.

איריס מעיין: בחוק עובדים זרים ישנה רשימה של זכויות יתר שהמדינה החליטה להקנות למי שהוא עובד זר בישראל לעומת חוקי עבודה רגילים למשל, לעומת תנאי העסקה של עובד שאיננו זר.

איריס מעיין: כמו למשל, מי שאיננו אזרח ישראל או תושב בה ומועסק בישראל, המעסיק שלו חייב לדאוג לו למגורים.

איריס מעיין: זה לא קיים אם אתה מעסיק אזרח ישראל או תושב ישראל.

איריס מעיין: אתה לא חייב לדאוג לו למגורים.

איריס מעיין: חוק עובדים זרים מקנה את זכות היתר הזאת.

איריס מעיין: ויש עוד כל מיני תנאים.

מוחמד ברכה: איזה זכויות יתר יש לעובדים הזרים?

איריס מעיין: אותה זכות יתר של מגורים ויש הסדרה של כל מיני עניינים והיא אמורה להטיל חיובי יתר על מעסיק של עובדים זרים.

איריס מעיין: החובות הללו, התנאים הללו בחוק עובדים זרים, האכיפה שלהם מתבצעת ככל שזה נוגע לנושא האשרה וההיתר של העובד הזר ועוד עניינים שאינם קשורים בזכויות העבודה, בעיקר הדברים האלה נעשים על ידי רשות האוכלוסין, ההגירה ומעברי הגבול.

איריס מעיין: וככל שזה נוגע למשל לשכר העובד, לתלושי השכר שלו, חובה להעניק לו תלושי שכר.

מוחמד ברכה: מה בנוגע לאכיפה ולשעות העבודה?

איריס מעיין: אני לא עוסקת באכיפה.

איריס מעיין: בנושא הזה הפעילות שלי היא חשובה מאוד, הנושא של ההסברה דווקא.

איריס מעיין: ולמה אני מכוונת?

איריס מעיין: קודם כל אני דואגת, יש אתר אינטרנט שלי, ובאתר הזה מפורטות כל הזכויות והחובות ההדדיות של עובדים זרים והמעסיקים שלהם.

איריס מעיין: בין היתר גם חוקים שנוגעים לשעות עבודה, חוק שעות עבודה ומנוחה, חוק שכר המינימום, חוק חופשה שנתית, הסכמים קיבוציים, וצווי הרחבה.

איריס מעיין: כל העניין הזה.

מוחמד ברכה: הסברה בפועל?

איריס מעיין: בנושא זה אנחנו גם יושבים היום ממש בימים האלה ומנסחים הסכם עבודה מחייב שאמור להיות הסכם עבודה שאותם מעסיקים של עובדים זרים בחקלאות למשל, שזה מה שמעניין את הוועדה הזאת היום, יש גם בתחומים אחרים, ידעו שהם כדי לקבל היתר להעסיק עובדים זרים חייבים לחתום עם העובדים שלהם בשפת העובד על הסכם.

מוחמד ברכה: מה בנוגע לאתר שאתם מתפעלים?

איריס מעיין: האתר הוא בהליכי תפעול.

איריס מעיין: הוא עדיין כרגע, בדקה הזאת לא.

מוחמד ברכה: אז זה חסר משמעות.

איריס מעיין: הוא לא חסר משמעות משום שקודם כל אנחנו לא מסבירים רק לעובדים.

איריס מעיין: במשוואה הזאת ישנם גם עובדים וגם מעסיקים.

מוחמד ברכה: המעסיקים יודעים את החוקים ואת הכללים כשהם עומדים לעבור עליהם כי הם רוצים לעבור עליהם.

מוחמד ברכה: אני לא רוצה להאשים אף אחד כרגע אבל הקורבן, העובד, קורבן הניצול לא יכול לדעת את זכויותיו.

איריס מעיין: זה לא לגמרי נכון אדוני.

איריס מעיין: מניסיוני שלי הדברים שאדוני אומר אינם לגמרי מדויקים.

איריס מעיין: זאת אומרת הרבה פעמים מתקשרים אלי ואומרים לי, גברתי אני רוצה לקיים את החוק.

איריס מעיין: מה הוא החוק?

איריס מעיין: אני לא יודע.

איריס מעיין: וזה בסדר כאשר מעסיק אינו יודע ואני יכולה להפנות אותו בקלות יחסית למידע.

איריס מעיין: המידע הזה נמצא בהליכי תפעול והוא יופנה גם לעובדים.

איריס מעיין: הוא נמצא בהליכים כמו שאמרתי לקביעת חוזה מחייב ובחוזה הזה יפורטו אותם תנאים שקובעים בחקלאות ובענפים שונים וכל זה בשפת העובד כדי שהוא ידע איזה שעות הוא צריך לעבוד, ואיזה שעות הוא זכאי לעבוד, ומה הן הזכויות שלו לגבי עבודה נוספת וכיוצא באלה.

איריס מעיין: זה נעשה כדי שהוא ידע לעמוד על הזכויות שלו.

איריס מעיין: אז זה מה שאנחנו עושים.

איריס מעיין: זה מה שאני מבחינת הסמכויות שלי עושה בנושא הזה שהוועדה דנה בו היום כדי לקדם ידיעה קודם כל, ולאחר הידיעה תבוא האכיפה.

מוחמד ברכה: מי מתעסק עם האכיפה של החוקים?

מוחמד ברכה: כן אדוני.

מאיר דוד: מאיר דוד, מנהל הסדר ואכיפה של חוקי העבודה במשרד התמ"ת.

מאיר דוד: בפועל מה-1.6.10 אגף האכיפה קיבל את האחריות.

מאיר דוד: למעשה הסמכות של אכיפת חוקי העבודה נמצאת מבין הסמכויות שלי.

מאיר דוד: אנחנו זיהינו במהלך התקופה הזאת, קיבלנו לא מעט פניות בתחום החקלאות ששעות העבודה של העובדים התאילנדים מעבר ל-12 שעות הן נעות בסביבות ה-15 שעות ביממה בממוצע.

מאיר דוד: זה ממוצע שעלה מתוך הפניות שקיבלנו, מתוך הנתונים שנתנו לנו, שזה כמובן חריגה מחוק שעות עבודה ומנוחה.

מאיר דוד: אני רוצה לציין עד לפני שקיבלנו את האחריות לנושא גם ביחידת הסמך כל הנושא של עובדים זרים, לא היתה התייחסות לאכיפה של שעות העבודה המקובלות.

מאיר דוד: אנחנו מאוד שמנו על זה דגש כי זה אחד החוקים המובילים שלנו.

מאיר דוד: אנחנו מקווים לאכוף את שעות העבודה והמנוחה ולגרום לכך שעובדים לא יעבדו מעבר למותר בחוק.

מאיר דוד: יש את ההיתר הכללי.

מוחמד ברכה: מה הסמכויות שלכם?

מאי ר דוד: בהקשר לחוק עבודה ומנוחה, זה דווקא הישג.

מאי ר דוד: אנחנו תבענו עד כה לא בנושא של עובדים זרים, תבענו בנושא עובדים ישראלים, כן.

מאי ר דוד: תבענו על פי חוק שעות עבודה ומנוחה ואין פה אפשרות של החרגה משעות עבודה.

מוחמד ברכה: מה היו שעות העבודה והמנוחה לגבי עובדים זרים?

מאיר דוד: ידוע לי כי הדברים שהתרחשו לגבי עובדים זרים.

מאיר דוד: זה לא היה בתקופתי.

מוחמד ברכה: מאז חודש אפריל שאתה  נמצא בתפקיד לא היתה אכיפה?

מאיר דוד: היתה.

מאיר דוד: אני חייב לציין שאנחנו כרגע רק 4 עובדים שעוסקים בעניין בכל הארץ.

מאיר דוד: כרגע רק 4 עובדים.

מאיר דוד: אישרו לנו 16 תקנים ואנחנו בתהליכי גיוס.

מאיר דוד: אבל אני רוצה לציין גם שכיוון שלא היתה אכיפה לקח לנו גם זמן להתארגנות.

מאיר דוד: אנחנו יצאנו גם בהודעה לתקשורת כי יש שינוי  מדיניות גם כן שחובה היא להודיע לציבור.

מאיר דוד: אז החל מינואר תהיה אכיפה יותר מוגברת בתחום הזה של שעות עבודה ומנוחה אצל המעסיקים החקלאים ואנחנו מתכננים במסגרת תוכנית העבודה להתכנס מספר פעמים ולדון בנושא.

מוחמד ברכה: משרד הפנים שאמור לדווח על מה שנעשה בארץ מיידע אתכם, מבדיל בין עובדים לעובדים?

מוחמד ברכה: מטבע הדברים כנראה שכן.

מוחמד ברכה: האם משרד הפנים מיידע את העובדים הזרים לגבי זכויותיהם ונותן להם כתובת לתלונות?

מאיר דוד: שושנה היא היועצת המשפטית, היא תגיב.

שושנה שטראוס: מבחינתנו אנחנו מיידעים.

שושנה שטראוס: יצאה חוברת שמסבירה את כל העובדות לעובדים הזרים בארץ.

שושנה שטראוס: העובדים הזרים מקבלים את החוברת הזאת מיד עם הגיעם לישראל.

שושנה שטראוס: הדפסנו מחדש את החוברת והוספנו דברים.

שושנה שטראוס: שם רשומות כל הזכויות לגבי שעות עבודה, שכר מקובל וגם מספרי טלפון, לאן אפשר לפנות, מספרי טלפון של שגרירויות, של ארגוני זכויות אדם, של המשטרה וזה נותן בסיס לעובדים הזרים.

שושנה שטראוס: ברור שאנחנו עכשיו צריכים לעדכן את החוברת הזו.

נאיף הינו: יש כניסה לא חוקית של אנשים לגבולות המדינה.

נאיף הינו: יש גם תיירים שנכנסים ונשארים כאן.

נאיף הינו: יש את המעבר הדרומי.

נאיף הינו: יש הערכה שיש בסביבות מאה אלף עובדים זרים לא חוקיים.

נאיף הינו: אבל זה לא מתייחס לגבי העובדים בחקלאות.

גלעד נתן: גם חלק מהעובדים הזרים שיש להם אישורים והם נמצאים פה על פי חוק כרגע הם לא מועסקים באופן חוקי.

מוחמד ברכה: האם נכון לומר שהם בסיכון לגבי זכויותיהם?

איריס מעיין: העובדים הזרים הם בהרבה יותר סיכון שיפרו את הזכויות שלהם.

איריס מעיין: הם יותר חלשים.

מוחמד ברכה: רציתי לתת לנציגי שגרירות תאילנד לדבר.

מוחמד ברכה: אבשלום וילן האם אתה רוצה עכשיו לדבר?

אבשלום וילן: כשזה יהיה רלוונטי אז אני אדבר.

אבשלום וילן: יש בעיה של אנשים שסיימו את תקופת חמש השנים שהקצו להם והם לא רוצים לחזור לתאילנד.

אבשלום וילן: הם במעמד של פליטים.

אבשלום וילן: אני יודע שיש כמה מאות כאלה.

אבשלום וילן: משרד עורכי דין בתל אביב אפשר להם להישאר עוד שנה ואז הם עובדים במסעדות, בגננות, בדברים כאלה.

אבשלום וילן: זו שאלה שגם הממשלה מטפלת בה אבל בכלל בחקלאות אין כמעט לא חוקיים.

מוחמד ברכה: אנחנו רוצים לאסוף את הקצוות ולחזור לעצם הדיון.

אודי וולף: שימוש בסם היאבה.

אודי וולף: לא הישראלים ולא הערבים משתמשים בסם היאבה.

אודי וולף: באופן כללי יש אזורים שלמים שנקיים מיאבה.

אודי וולף: זה לא מה שקורה במרכז אירופה.

אודי וולף: החשיש הוא יותר נפוץ.

אודי וולף: אפשר להיעזר בתרופות.

אודי וולף: התרופה הזאת קיימת בכל הארצות שרגילות להשתמש ביאבה.

אודי וולף: לשמחתנו הרבה זה לא נפוץ בישראל.

אודי וולף: לכן התופעה של הכנסת חומר כזה גם אם הוא מצטמצם לשימוש של העובדים התאילנדים זה חמור ומסוכן בגלל היכולת של זה לחדור לשוק הכללי ולהשפיע על צרכנים ישראלים.

אודי וולף: היום מה  שמגיע לארץ זה לא בכמויות.

אודי וולף: רק אתמול הגיע למעבדה שקית עם חומר כזה.

אודי וולף: זה מגיע מוכן לשימוש.

אודי וולף: אבל אם חלילה ייכנס היאבה לשימוש בכלל האוכלוסייה אנחנו ניכנס לפאזה אחרת לגמרי מבחינת שימוש בסמים על ידי הישראלים.

אודי וולף: לכן התופעה הזאת היא חמורה.

מיקי אריאלי: גילו בסטטיסטיקה שאין הרבה שימוש של היאבה במערב.

מיקי אריאלי: אבל כן מצאו את זה במיוחד בלוס אנג'לס ובמקומות אחרים בארצות הברית.

מיקי אריאלי: זאת אומרת שזה כן חדרה לאוכלוסייה הכללית.

מיקי אריאלי: דבר שני, היתה תפיסה של 26 אלף כדורים של אמפטין בגשר אלנבי.

מיקי אריאלי: בסופו של דבר הכדורים האלה יכולים להשתמש בהם במעבדה ליצור סם ממריץ.

מיקי אריאלי: התברר בסוף שהכדורים היו מזויפים.

מיקי אריאלי: אנחנו עוד לא יודעים למה ואיפה אבל הסכנה קיימת ומאיימת כל הזמן.

מיקי אריאלי: העובדה שהיתה חדירה או ניסיון לחדירה של כמות כזאת גדולה שבהחלט מספיקה  למעבדה לייצור של האמפטין חייב להדאיג אותנו.

ארמונד כהן: היו לנו תפיסות במכס.

ארמונד כהן: כל מיני שיטות להסתרת הסם בכמויות גדולות.

ארמונד כהן: זה מתחיל להדאיג כי זה יחדור לשימוש בקרב האוכלוסייה היהודית.

ארמונד כהן: חשוב לציין את זה.

ארמונד כהן: אני נפגשתי עם מספר אנשים שעוסקים בחקירות בקשר לנושא הזה.

ארמונד כהן: התדיינו על איזה דברים נוספים אנחנו יכולים לעשות ביחד כדי למנוע את חדירת הסם.

ארמונד כהן: אנחנו רוצים למצוא את הקשר בין השולח והמקבל.

ארמונד כהן: לא רק של המקבל אלא גם מצד השולח.

ארמונד כהן: זו עבודה מאומצת למצוא את המקור של המשלוח.

ארמונד כהן: מה שחשוב לציין שהשיטות של ההברחה הן מתוחכמות וזה דבר שצריך לעצור.

ארמונד כהן: אנחנו מעוניינים בצד של האכיפה.

מוחמד ברכה: מזה כמה חודשים מדברים על לייצר מדד לפי מה שתופסים, כמה לא תופסים.

מוחמד ברכה: זו אחת השאלות הקשות.

מוחמד ברכה: כן בבקשה.

מיקי אריאלי: מכיוון שיש סבילות ויש לקחת בחשבון את הסיכון המקצועי.

מיקי אריאלי: יש סבילות מאוד גבוהה.

מיקי אריאלי: כדי להגיע לאותה הרגשה של מרץ של אותו ממריץ של סם היאבה בן אדם מתחיל בכדורים.

מיקי אריאלי: אז הוא לוקח כדור אחד אבל בן אדם שסובל באופן כרוני לוקח הרבה כדורים כדי להגיע לאותה רמה של המרצה.

מוחמד ברכה: אז פירושו של דבר שבן אדם מתחיל עם כמות קטנה וכדי לשמור על אותו סוג הרגשה ותחושה של מרץ הוא צריך להגדיל את הכמות.

מיקי אריאלי: כן.

אהוד וולף: ברשותך אני רוצה להוסיף.

אהוד וולף: אנחנו מדברים על כל האזורים, צפון דרום ועל כל התחומים שהסם הזה חודר, חקלאות, תעשייה.

מיכל יקיר: זה בעיקר חודר לעובדי החקלאות.

מיכל יקיר: חשוב לי לציין את שיתוף הפעולה בין רשות המכס למשטרה כי אף אחד מאיתנו לא יכול לעבוד בנפרד כדי להתגבר על הבעיה והשילוב הזה בין הרשויות האלה הוא שילוב מנצח.

מיכל יקיר: משטרת ישראל לא רק מתייחסת לפועלים זרים תאילנדים.

מיכל יקיר: היא מתייחסת גם לאוזבקים ישראלים.

מיכל יקיר: היא מתייחסת לנושא בכללו.

עוזי עובדיה: אנחנו חייבים להיכנס לנושא הזה כי זה נושא חשוב מאוד.

עוזי עובדיה: ביום ראשון האחרון נתפס חומר שהועבר מסיני, 5000 יחידות.

עוזי עובדיה: זה היה מוסתר בצורה מדהימה.

עוזי עובדיה: המילה שהגיעה אלינו היא על מעסיק ישראלי.

עוזי עובדיה: הגענו למספר עובדים זרים, הגענו לתאילנדי שכבר שוהה בארץ כבר הרבה זמן.

עוזי עובדיה: הוא בא, לקחת את החבילה עם סם היאבה מהמעסיק הישראלי.

עוזי עובדיה: בכל מקום זה שונה הדרך להעביר את הסם.

עוזי עובדיה: הוא לקח את החבילה מהמעסיק.

עוזי עובדיה: ברגע שהוא התחיל להתעסק עם החבילה אנחנו תפסנו אותו.

עוזי עובדיה: ברגע שהמעסיק העביר את החבילה ביצענו את המעצר שלו.

עוזי עובדיה: כרגע הוא בחקירה.

עוזי עובדיה: מעצרו הוארך בעוד 7 ימים.

עוזי עובדיה: אני לא רוצה לפרט יותר מזה כי זה בתהליך של חקירה.

עוזי עובדיה: מה שכן שאלת בתחילת על ההיבט של חוקי העבודה.

עוזי עובדיה: את חוקי העבודה והמנוחה משטרת ישראל לא אוכפת.

עוזי עובדיה: מי שאוכף את חוקי העבודה זה משרד התמ"ת.

עוזי עובדיה: אנחנו פועלים מתוקף תפקידנו בתפיסה ומשתפים פעולה עם הגורמים השונים לתפוס את שלבי יצור הסם במעבדה או לתפוס הברחות.

עוזי עובדיה: אנחנו מתגברים את מה שרשות ההגירה עושה.

עוזי עובדיה: הנושא של סחר הוא בתחום שלנו.

עוזי עובדיה: בנושא הזה משרד התמ"ת מעורב בצורה יומיומית.

עוזי עובדיה: כל פעילות שנעשית מדווחת לנו.

עוזי עובדיה: אם אתה שואל אוי אם נעשה מספיק בנושא הזה?

עוזי עובדיה: לא נעשה מספיק.

אבשלום וילן: אני חושב שלקראת הדיון הזה גלעד נתן עשה עבודה חשובה.

אבשלום וילן: אבל זה פשוט לא לעניין כאשר כותבים שעובדים תאילנדים אינם צריכים להישפט באמות המידה של עובדים ישראלים בקשר לשעות עבודה, שהם יכולים לעבוד שעות רבות ברציפות.

אבשלום וילן: אפשר להוציא כל מיני מסקנות מהאמירה הזאת.

אבשלום וילן: ההכללות האלה הן בלשון בלתי פרלמנטריות.

מוחמד ברכה: זה עובד של הכנסת.

מוחמד ברכה: אתה רוצה להפנות אליו דברים, תפנה את זה אליי.

מוחמד ברכה: זה האחריות שלי בתור יושב ראש הוועדה.

אבשלום וילן: דיברתי גם על מנהל היחידה.

מוחמד ברכה: לא. לא.

מוחמד ברכה: אני לא מקבל את זה שתגיד דברים על עובד של הכנסת.

מוחמד ברכה: לא מקובל עלי.

אבשלום וילן: דיברתי במיוחד על שורה אחת מתוך כל מה שנכתב שלא נראתה בעיני.

אבשלום וילן: אתה רוצה אני אקח את הדברים בחזרה, אין לי בעיה.

אבשלום וילן: אבל אני גם דיברתי עם המנהלת שלו ואמרתי שללכת לפני דיון בוועדה למאבק בנגע הסמים, כבר לפני שבועיים, ולצאת בקמפיין תקשורתי והאשמות כוללניות על כלל העובדים התאילנדים זה לא בסדר.

מוחמד ברכה: יש לך את הבמה עכשיו, אתה יכול להגיד מה שאתה רוצה.

אבשלום וילן: אני אומר.

אבשלום וילן: בשום מקום, אני מתנגד באופן עקרוני להכללה על כלל הישראלים, על כלל הערבים, על כלל התאילנדים.

אבשלום וילן: לא מקובל עלי בהגדרה.

אבשלום וילן: זה דבר אחד.

אבשלום וילן: דבר שני, אני חושב שבחקלאות, אנחנו חתמנו על הסכם ירידת העובדים הזרים בעיקר אני מדבר על חקלאות מ-28 אלף ל-19 אלף עובדים במהלך הזמן הקרוב.

אבשלום וילן: גם כשאני רואה פה ניירות שהוגשו לוועדה על ידי "קו לעובד" שכתוב הממשלה אישרה  עוד 5000 עובדים תאילנדים.

אבשלום וילן: הממשלה לא אישרה עוד 5000 עובדים תאילנדים.

אבשלום וילן: המתווה לא שונה.

אבשלום וילן: ידיעת העובדות היא אחד הדברים המאוד בעייתיים לצערי בכל הנושא הזה.

אבשלום וילן: הרבה פעמים הנתונים לא מדויקים.

אבשלום וילן: לדוגמה יש היום פחות מ-28 אלף עובדים תאילנדים בחקלאות.

אבשלום וילן: זה מה שיצר לחץ מאוד גדול בקרב החקלאים.

אבשלום וילן: כל מה שביקשנו זה לעמוד בהסכם שחתמנו עם הממשלה על ירידה הדרגתית במספר העובדים הזרים בחקלאות, היינו תאילנדים.

אבשלום וילן: עכשיו אדוני היושב ראש, יש בעיה אמיתית.

אבשלום וילן: אנחנו במדינת ישראל לא צריכים לתת גיבוי לאף חקלאי שעובר על החוק, החל מקיום דיני עבודה כחוק.

אבשלום וילן: מספר השעות שהעובדים התאילנדים עובדים ביום, כל הדברים האלה זה לא נושא הדיון היום.

אבשלום וילן: לדעתי שהמעסיק הישראלי לא  יקבל גיבוי.

אבשלום וילן: זאת עבירה.

אבשלום וילן: האנשים שנתפסים חייבים לעמוד לדין בפני שופט.

אבשלום וילן: אנחנו מצידנו מודיעים לכולם חייבים לקיים את החוקים של מדינת ישראל.

מוחמד ברכה: הם עוברים שתי עבירות בבת אחת.

מוחמד ברכה: זו עבירה של הפצת סם לאנשים שמועסקים על ידיהם.

מוחמד ברכה: והדבר השני הוא חריגה מחוקי העבודה.

מוחמד ברכה: שעות נוספות רבות.

מוחמד ברכה: אלה שתי עבירות שונות.

אבשלום וילן: אני אומר, זה בנוגע לדיני העבודה.

אבשלום וילן: עכשיו אני עובר לנקודה החשובה.

אבשלום וילן: כל מעסיק שהיה שותף ישירות או בעקיפין לקבלת הסמים הללו, אני לא קונה את המסקנה הזאת כי אני מכיר.

אבשלום וילן: העובדים התאילנדים עובדים בחקלאות כמעט 20 שנה בישראל.

אבשלום וילן: ויש להם איכויות עבודה מאוד גבוהות.

אבשלום וילן: היום יש גם עובדים ממדינות אחרות בחלקם.

אבשלום וילן: החקלאים אומרים שמבחינת היעילות של העבודה וטיב העבודה העובדים התאילנדים עולים על כולם בהפרש מאוד ניכר.

אבשלום וילן: אין לזה שום קשר לתופעת הסמים ולכל הדברים הללו.

אבשלום וילן: לכן אמרתי קודם שההאשמה הזאת, היא עושה להם עוול גדול.

אבשלום וילן: יש כנראה בשוליים ואני מאוד מקווה שזה לא יתפשט.

אבשלום וילן: כי כאשר  מדובר בסמים כאשר אתה לא מטפל בשוליים, אתה מקבל את זה מיד ב-mainstream.

אבשלום וילן: אין בכלל ספק בכך.

אבשלום וילן: יש כנראה בשוליים תופעה, צריך להתמודד איתה.

אבשלום וילן: כל מעסיק שיהיה שותף לדבר עבירה צריך להיתפס, לעמוד לדין.

אבשלום וילן: התאחדות חקלאי ישראל לא תיתן גיבוי לאף אחד, לאף אחד שעובר על החוק.

אבשלום וילן: ואני מזכיר את זה לאור עיסוקיי בעבר.

אבשלום וילן: אני חושב שזה הדבר המסוכן ביותר.

אבשלום וילן: אדם שמנסה להשתמש בסמים מעוררים כדי להכפיל את תפוקתו בכל מיני אקסטרות משלם מחיר אישי נורא, וזה לא במקרה, בכל ספר חוקים זה דבר אסור ואני חושב שאסור לתת לזה יד לשום מטרה, החל ממדליה אולימפית וכלה בעוד כמה שקלים ליום עבודה, זה לא מצדיק הרס גופני בצורה כזאת.

אבשלום וילן: זה ברור לגמרי.

אבשלום וילן: לכן אני חושב ואני אומר את זה לוועדה, להתאחדות חקלאי ישראל יש כוונה לשתף פעולה עם משטרת ישראל וכל הגורמים האחרים לנקות את התופעה הזאת.

אבשלום וילן: ואני רק מבקש באמת דבר אחד בנוכחות נציגי שגרירות תאילנד, אני רק מבקש  מחברי הוועדה של הכנסת להיות זהירים בהאשמה כוללנית כי הדבר הוא מאוד לא בסדר ולא הוגן.

אבשלום וילן: עכשיו רק נקודה אחרונה.

אבשלום וילן: יש פה בעיה שאיש לא התייחס אליה בדיון, היא לא נושא לדיון אבל היא נכתבה פה באחד המסמכים.

אבשלום וילן: הדבר החמור ביותר בנוגע לסמים ובנוגע לתנאי השירות בעבודה זה אותם 9000 דולר שנגבים מעובדים הזרים בניגוד לחוק הישראלי על ידי אותן חברות כוח אדם יחד ובשיתוף פעולה בינלאומי בין חברות כוח האדם תאילנדיות לבין חברות כוח אדם ישראליות.

אבשלום וילן: זה בניגוד לחוק.

אבשלום וילן: ממשלת ישראל כבר הודיעה שהיא לא מקבלת את הדברים האלה.

אבשלום וילן: עומד להיתחם הסכם עם IOM ארגון התעסוקה הבינלאומי של האו"ם ואני חושב שפה הוועדה הזאת צריכה ביחד עם וועדות אחרות גם לעזור שהתופעה הזאת  לא תקרה כי זה העושק האמיתי והוא בלב העניין.

אבשלום וילן: ביום שנוכל להתמודד עם זה חלק גדול מהתופעות האלה ייעלמו.

מוחמד ברכה: אתה מתאר לך שמילוי אחרי חוקי העבודה ישפר את המצב?

אבשלום וילן: אני משוכנע בזה.

מוחמד ברכה: לפי איך שאתה מגדיר את זה.

אבשלום וילן: אני משוכנע במאה אחוז ואני אמרתי את זה בנסיבות שונות.

מוחמד ברכה: אנחנו כאן בוועדה למאבק בנגע הסמים.

אבשלום וילן: אמרתי את זה לפרוטוקול כי אני הרבה פעמים נתקל בתופעה  הזאת ואדוני היושב ראש, אני אמרתי את זה גם פה כדי שנציגי השגרירות של ממשלת תאילנד ישמעו.

אבשלום וילן: נציגי ממשלת ישראל הם טובים מאוד בלהסביר מה צריכה לעשות ממשלת תאילנד.

אבשלום וילן: אתה שואל אותם מה אנחנו, מדינת ישראל, לא רק הממשלה, עושים כדי למגר את התופעה, אני לא מקבל תשובה על זה.

מוחמד ברכה: יש ועדה אחרת מיוחדת לטיפול בבעיות העובדים הזרים שיושבת על בעיותיהם.

מוחמד ברכה: אני מקווה שגם הם ייכנסו לעובי הקורה.

מיכל ידיד: המעסיקים הישראלים בחקלאות הם אלה שמביאים ומסייעים בידי התאילנדים להביא את הסמים.

מוחמד ברכה: אני אתייחס לזה בדברי הסיכום מבחינת ההכללות.

מיכל ידיד: לא. לא.

מיכל ידיד: לא מבחינת הכללות.

מיכל ידיד: בכלל.

מיכל ידיד: שתבינו את שיטת העבודה.

מיכל ידיד: עדיין לא מצאנו שום תיק שנחקר במשטרה ואין שום מידע שמצביע על חקלאי שמשתף פעולה עם העובדים התאילנדים שלו.

מיכל ידיד: מה שהם כן עושים, הם רושמים את זה...

מוחמד ברכה: שזה ייאמר לגבי כול המעסיקים, לאו דווקא החקלאים.

מיכל ידיד: כל מעסיק, לא משנה מי הוא, המעסיק הישראלי.

מוחמד ברכה: אבל הוא לא יודע.

מיכל ידיד: הוא לא יודע את החוק.

מיכל ידיד: עדיין לא הוכחנו את מעורבות המעסיק.

מיכל ידיד: בשום תיק שהיה עד היום לא נמצא שעובד זר של מעסיק ישראלי היה קשר עם יבוא הסם.

מיכל ידיד: עכשיו מה הם עושים?

מיכל ידיד: מאוד קשה לאתר את הסם.

מיכל ידיד: גם מבחינתם לשלוח את זה למישהו כאן זה קשה.

מיכל ידיד: שולחים את זה על שם המעביד ולמטה בחבילה כותבים את שם העובד הזר.

מיכל ידיד: עבור אדם כך וכך.

איריס מעיין: לדעתי הישיבה שמתנהלת כאן בנושא יבוא הסמים האסורים, קודם כל חשוב שיירשם בפרוטוקול שיש צורך שהמשטרה תעביר מידע לידי משרד התמ"ת.

איריס מעיין: עד עכשיו המידע לא הועבר אל משרד התמ"ת אלא הועבר לרשות ההגירה להמשך טיפול והם מטפלים בזה.

מוחמד ברכה: דובר כאן על שיתוף פעולה.

מוחמד ברכה: הוא צריך להתנהל בין כל הגורמים הנוגעים בדבר.

איריס מעיין: שיתוף הפעולה כרגע מתנהל בין משרד התמ"ת לרשות ההגירה.

איריס מעיין: מה שאני מאוד חשוב לי להסביר שצריך להיות שיתוף פעולה גם איתנו.

איריס מעיין: קודם כל אני מאוד מסכימה עם מה שאבשלום וילן אמר.

איריס מעיין: חשוב להבין שזה עיקר הבעיה.

איריס מעיין: יש שני תחומים.

איריס מעיין: העובדים הזרים שמגיעים לכאן מגיעים עם מסורת ועם תרבות עבודה מסוימת שהם מביאים מהמקום ממנו הם באים שזה הערך המוסף שלהם.

איריס מעיין: אני מדברת על הצורה שבה הם עובדים.

מוחמד ברכה: את מבינה את משמעות המשפט הזה?

מיכל ידיד: אם משהו הובן כראוי אז אני אתקן.

איריס מעיין: אומר מר וילן דבר שאנחנו כולם יודעים וזה פורסם.

איריס מעיין: כמו שזה פורסם שעובדים זרים הם פועלי בניין טובים לכן אנחנו מביאים פועלי בניין מסין כי הם עובדי הבניין היעילים ביותר שישנם.

איריס מעיין: התאילנדים הם לא פועלי בניין יעילים.

איריס מעיין: הם חקלאים יעילים ולכן מטבע הדברים מגיעים פועלים זרים לחקלאות מתאילנד.

איריס מעיין: אבל ביחד עם היותם מיומנים מאוד בתחום שבו הם עוסקים הם מביאים את התרבות שלהם, תרבות העבודה שלהם ממקומם, תרבות הפנייה אל השלטון, אל הסמכות אל מקום העבודה שלהם, תרבות עבודה מאוד צייתנית שמאוד מקשה עלינו למשל לתקשר איתם בפרט כשהם נמצאים במקומות רחוקים או בישובים הדרומיים המרוחקים.

איריס מעיין: אנחנו צריכים לקחת את הדברים האלה בחשבון ואנחנו צריכים להבין שאם אנחנו רוצים לטפל בתופעות שמר וילן חושב שהן בשוליים, ד"ר נתן חושב שהן כבר לא כל כך בשוליים לפי המחקר שהוא עשה.

איריס מעיין: אם אנחנו רוצים לטפל בתופעות האלה חשוב מאוד שנתחיל להפנים שיטת עבודה שמאפשרת יותר קיוון בין המערכות שמטפלות בעניין, שמאפשרת יותר עבודה on line on the spot ont the dot.

איריס מעיין: כדי להכות מכל הכיוונים באותה נקודה כואבת, באותה נקודה חולה מבחינתנו כדי שהאפקטיביות של הפעולה שלנו תהיה יעילה.

איריס מעיין: אם ביום ראשון יבוא המכס, וביום ראשון בחודש לאחר מכן תבוא המשטרה, וביום ראשון חודש לאחר מכן יבוא משרד התמ"ת וביום ראשון לאחר מכן, המריחה הזאת על פני שנים ארוכות לא תאפשר לנו את מיגור התופעה.

איריס מעיין: אלא מה שיקרה שהתופעה תחלחל ולהתפשט ונגיע לאן שנגיע.

מוחמד ברכה: אני אגיד לך משהו.

מוחמד ברכה: אם אתם תמלאו את התפקיד שלכם במשרד התמ"ת באכיפת חוקי העבודה לא יבואו גורמים שונים לא ביום ראשון ולא ביום ראשון שלאחריו.

איריס מעיין: אני לא לגמרי מסכימה את זה.

איריס מעיין: צריך שיתוף פעולה יותר מסיבי.

מוחמד ברכה: כן בבקשה.

נאיף הינו: רציתי להגיד, היה בעבר מבנה אחר.

נאיף הינו: היה מנהל מחוז תל אביב, היה מנהל מחוז באר שבע והיה שיתוף פעולה עם יחידת סער.

נאיף הינו: כאשר נכנסו לעניין משרד התמ"ת אני אמרתי בראשית אפריל שצריכים להגיד משרד התמ"ת למרות שאני משתף איתם פעולה גם בנושא שכר, גם בנושא עושק, גם בנושא גביית דמי רשות להיכנס ארצה על ידי חברות כוח אדם כמו שמר וילן ציין.

נאיף הינו: אנחנו בשיתוף פעולה איתם.

נאיף הינו: צריך שהגורמים כמו משטרת ישראל או יחידת סער ישתפו פעולה.

נאיף הינו: אם ישנו מעסיק שדוחף את הסם או שמודע לכך שהעובדים משתמשים בסם היאבה אז נבטל לו את ההיתר להעסיק עובדים זרים.

נאיף הינו: יש לנו את הסמכות לכך.

נאיף הינו: אנחנו נותנים לו את ההיתר להביא עובדים זרים.

נאיף הינו: ואם אותו מעסיק לצורך העניין מודע שהפועלים התאילנדים משתמשים או שהוא דוחף את הסם להמרצה, אנחנו נהיה שותפים לחקירה על ידי המשטרה.

עוזי עובדיה: אני רוצה להראות לכם משהו.

עוזי עובדיה: זו למעשה החבילה שהגיעה.

עוזי עובדיה: עוד פעם אני מבהיר, גם מה שמיכל אמרה, היה רשום שם המעסיק.

עוזי עובדיה: לא היה רשום על זה שום שם אחר, לא של הפועל התאילנדי.

עוזי עובדיה: יש מקרים שרשום שם המעסיק ושם הפועל התאילנדי ויש מקרים שלא רשום שם הפועל התאילנדי.

עוזי עובדיה: החבילה הוחשדה על ידי המכס.

עוזי עובדיה: היא נפתחה על ידי המכס.

עוזי עובדיה: בתוכה היו מספר פריטים כמו כל מיני קשקושים נוספים ובתוכה היו שני פילים מעץ.

עוזי עובדיה: עכשיו מה שהם עשו הם פתחו מלמטה כביכול מהבטן של הפיל, או 2000 כדורים או 3500 כדורים.

עוזי עובדיה: זה מה שראיתם בשקית ההיא.

עוזי עובדיה: ולמעשה המכס פתח את הבטן של כל הפילים.

עוזי עובדיה: הנה השקית שאתם רואים.

עוזי עובדיה: בתוכה יש 5500 כדורים של סם היאבה.

עוזי עובדיה: החבילה היתה ממוענת לשם של מעסיק ישראלי.

עוזי עובדיה: אותו מעסיק קורא לכל הפועלים התאילנדים שלו, שואל אותם למי אמורה להגיע חבילה.

עוזי עובדיה: אותו פועל תאילנדי מרים את היד ואומר, כן, לי היתה אמורה להגיע חבילה.

עוזי עובדיה: לוקח את החבילה, הולך לחדר, ובחדר בא לציון גואל.

עוזי עובדיה: החבילה היא שלו.

מוחמד ברכה: כלומר המעסיק מוציא את זה מהדואר.

עוזי עובדיה: המעסיק מוציא את זה מהדואר כי הפועל התאילנדי לא יכול להוציא מהדואר.

עוזי עובדיה: עכשיו, יש מקרים שגם פועל תאילנדי יוציא מהדואר.

עוזי עובדיה: המעסיק שבו מדובר נחקר כרגע.

עוזי עובדיה: אנחנו לא רואים שיש לו מעורבות בהבאת סם היאבה.

עוזי עובדיה: בתום החקירה יישלח דוח סיכום חקירה.

מוחמד ברכה: אתה אומר שלא בהכרח המעסיק מודע למה יש בחבילה.

עוזי עובדיה: זה לא אומר שבהכרח הוא מודע למה יש בחבילה.

עוזי עובדיה: כרגע כמו שמיכל אמרה, לנו אין ידיעה על קשר של המעסיק עם הסם.

מיכל ידיד: וכמובן כאשר יהיה קשר אנחנו נפעל במלוא החומרה.

עוזי עובדיה: נטפל בו.

מוחמד ברכה: צריך להניח ויש לחשוש שמעסיקים מסוימים יש להם אינטרס שהפועלים התאילנדים שלהם יצרכו את הסם.

גלעד נתן: יכול להיות שזה יקרה.

גלעד נתן: זה לא קרה.

גלעד נתן: מה שאני חושב הוא שיש כאן בעיה אחרת.

גלעד נתן: יש דרישה מהתאילנדים בעצם לעבוד כך וכך שעות.

גלעד נתן: זה נוח לחקלאי גם לא לדעת שהפועלים התאילנדים שלו משתמשים בסם.

גלעד נתן: פגש אותי איזה חקלאי אחרי ישיבה ואמר לי, למה דיברת?

גלעד נתן: כן, אנחנו לא מייבאים את זה אבל הוא ידע על מה אני מדבר.

גלעד נתן: אמר לי, למה דיברת על זה?

גלעד נתן: למה עשית לנו?

גלעד נתן: למה עכשיו מדברים  על זה?

גלעד נתן: אני אומר לדעתי רוב המעסיקים לא יודעים מה הפועלים שלהם נוטלים סם.

גלעד נתן: אבל מעביד שרוצה שהפועל שלו יעבוד 12 שעות ביום, יום אחרי יום, יום אחרי יום, כאשר ביום שבת הוא בא לעבוד חצי יום, במקרה הטוב, לפעמים הפועל עובד גם את כל יום השבת.

גלעד נתן: עובד הפועל התאילנדי במשך חודשים ארוכים.

גלעד נתן: מה חושבים שיקרה?

גלעד נתן: שהם באמת מסוגלים לעבוד יום אחרי יום, 12 שעות ביום.

גלעד נתן: גם אם היו הפועלים החקלאים הכי טובים בתאילנד הם מסוגלים לעבוד בניגוד לחוק, בניגוד להסכם הקיבוצי כל כך הרבה שעות ובמשך תקופה כזו ארוכה.

גלעד נתן: אני אומר אני לא חושב שאף מעסיק מייבא את הכדור הזה, סם היאבה בשביל העובדים שלו.

גלעד נתן: לפחות לא הוכח אחרת.

ארמונד כהן: ברשותך אדוני היושב ראש.

ארמונד כהן: ראשית גם במדינות השכנות לתאילנד משתמשים בסם הזה.

ארמונד כהן: זה צריך לומר למען הסדר הטוב.

ארמונד כהן: דבר שני, רואים פה פסל שבור.

ארמונד כהן: אנחנו שומרים עליו כך.

ארמונד כהן: יש לנו ניסיון עם זה.

ארמונד כהן: זה כבר פעם שישית שמביאים את הסם בצורה כזאת.

ארמונד כהן: כל פסל שמגיע אנחנו בודקים אותו היטב.

ארמונד כהן: יש לנו דרך איך לגלות דברים.

אבשלום וילן: יש כמה גורמים שמטפלים בנושא.

אבשלום וילן: יש רק 4 פקחים.

אבשלום וילן: הם עובדים כבר הרבה זמן.

אבשלום וילן: אני דיברתי כבר ביוני על זה גם עם סולימני.

אבשלום וילן: אנחנו בדיונים.

אבשלום וילן: ד"ר אריאלי כמה אנשים אתם בצוות שלכם?

מיקי אריאלי: שניים או שלושה.

אבשלום וילן: שלושה.

אבשלום וילן: זאת אומרת אנחנו מדברים פה על צוות מצומצם שמפקח ומטפל בבעיה הזאת.

אבשלום וילן: ואלה אנשים שדואגים לא רק על הבעיות האלה.

אבשלום וילן: יש עוד בעיות.

אודי וולף: אני רוצה להצביע על שלוש נקודות בקצרה.

אודי וולף: אחת, לגבי אם התאילנדים השתמשו בסם היאבה בעבר או לא, כלומר בארץ מוצאם אנחנו לומדים את זה.

אודי וולף: זה חשוב לדעת כי זה ייתן תשובה לשאלה האם זה חלק מהרגלי השימוש שלהם או שהם רגילים לקחת משהו.

אודי וולף: דבר שני, נגענו רק בשימוש סם היאבה על ידי תאילנדים.

אודי וולף: אנחנו לא יודעים מה גודל הסחר.

אודי וולף: זאת אומרת אם יתברר בסופו של דבר שחברות כוח האדם מגיעות לעובדים זרים, זאת אומרת שהן עושות קופה, ולפועלים התאילנדים קל מאוד, יש להם אינטרס כלכלי גדול מאוד, הם מרוויחים מעט מאוד כפי שראינו, לא יודעים כמה הם מרוויחים, זה לא משנה, הם יכולים להרוויח הרבה מאוד כסף אם הם הופכים להיות מוקדי כוח כי הם אוכלוסייה שיכולים להעביר לחברים שלהם על ידי סחר.

אודי וולף: אז כשמדברים על התופעה הזאת צריך להסתכל עליה מכל הכיוונים לא רק על השימוש אלא גם על היבוא וגם על הסחר.

אודי וולף: ומעל לכול צריך למצוא את הספקים בתאילנד שמספקים להם שאנחנו לא יודעים אם זה לא שייך בעצם לארגוני פשע שם שזה סיפור של המשטרה התאילנדית שכדאי לחשוב עליו וליידע אותם בקשר לזה.

אודי וולף: אנחנו גם לא יודעים מה מקומה של ישראל בכל מערך השיווק הזר של הסמים האלה.

אודי וולף: זאת לדעת שהאכיפה בתאילנד הרבה יותר חמורה מאשר בישראל כך שכאן הם מקסימום מוצאים את עצמם על מטוס בחזרה לתאילנד, אם נתפסים שם על אחזקת או סחר בסם אנשים יכולים למצוא את עצמם בכלא.

אודי וולף: והדבר השלישי, זה מה שקשור לעיסוק שלי, זה הנושא של צורך בתיקון בחקיקה.

אודי וולף: החומר של האמפטין מופיע כתוספת שנייה לפקודת הסמים.

אודי וולף: התוספת השנייה מדברת על ריכוז של החומר.

אודי וולף: זאת אומרת מה שנדרש זה לדעת מה הוא ריכוז הסם כמו שזה מופיע בלשון החוק, על פי גרם נטו.

אודי וולף: זה תולדה של שימוש בעבר שבאמת אמפטמין היא תרופה.

מוחמד ברכה: יש תקנות לגבי זה.

אודי וולף: זה מופיע כחקיקת משנה.

אודי וולף: זו התוספת השנייה לפקודה.

אודי וולף: מה שאני מבקש זה שיורידו את הסעיף הזה שאמפטמין הוא תוספת שנייה לפקודה כדי שאנחנו לא נידרש להגיד מה הריכוז של החומר.

אודי וולף: משום שבדרך כלל הריכוז הוא נמוך מאוד.

אודי וולף: כאן צריך הרבה יותר עבודה.

אודי וולף: כי כל סנגור מתחיל ידע להצביע על הריכוז של האמפטמין, ולא משנה שיש 5000 בטבליות.

מיקי אריאלי: משתמשים ב-  ADHD.

אודי וולף: היום לא משתמשים.

אודי וולף: לכן המקום שלו בתוספת השנייה לפקודה מיותר ולכן כדאי שיורידו אותו לגמרי.

אבשלום וילן: אמרת שיש חומרים רגילים שבהם ניתן בקלות לייתר את זה.

אודי וולף: זה חומרי מוצא, זה סיפור אחר.

אודי וולף: על זה נדון בישיבה הבאה.

ארמונד כהן: אלה חומרי מוצא שגם אותם אנחנו אוכפים ולא נותנים לזה להיכנס כלאחר יד אלא אם כן זה נועד לשימוש רפואי.

מיקי אריאלי: על חומר המוצא שאנחנו מדברים עליו, אנחנו חתומים על אמנה בינלאומית שצריך להיות על זה פיקוח.

סוואנה פונגסמות: יש כמה נקודות שאני רוצה להעיר עליהן.

סוואנה פונגסמות: דבר ראשון, אני רוצה להצהיר שלתאילנד יש מדיניות כדי למנוע ולמגר בעיות על ידי פתרונן.

סוואנה פונגסמות: תאילנד מחויבת לקהילה לפתור את הבעיות.

סוואנה פונגסמות: באשר לשימוש סם היאבה בין הפועלים התאילנדים העובדים בחקלאות בישראל, לדעתנו מיעוט שבמיעוט מבין הפועלים התאילנדים כאן משתמשים אכן בסם היאבה.

סוואנה פונגסמות: אנחנו באמת מקווים שיהא פתרון הבעיה אשר יהא הוא ייקח בחשבון את ההשפעה על הפועלים התאילנדים כאן.

סוואנה פונגסמות: באשר לטענה שהפועלים התאילנדים נוטלים את סם היאבה בתור סם מרץ כדי לשפר את תפוקתם ויעילותם, השגרירות מאמינה שהסיבה  העיקרית שהעובדים התאילנדים נכנסו מלכתחילה לעבוד בישראל היה מפני כישרונם וניסיונם בחקלאות והם באמת עובדים קשה.

סוואנה פונגסמות: הנכם כולכם מודעים שהרבה זמן בטרם חדר סם היאבה אל בין שורות הפועלים החקלאים התאילנדים גוייסו פועלים תאילנדים לישראל מפני שיצא להם שם של פועלים חרוצים בעלי מיומנות בחקלאות.

סוואנה פונגסמות: הפועלים התאילנדים מוכנים לעבוד בכל עבודה  שהאנשים המקומיים אינם מוכנים לעסוק בה.

סוואנה פונגסמות: הפועלים התאילנדים מעריכים את האפשרות שניתנה להם לעבוד בישראל והם מקווים שהתרומה שלהם לכלכלה הישראלית תהיה מוערכת.

סוואנה פונגסמות: השגרירות מעריכה את היוזמה לפתוח קמפיין להעברת מידע לציבור ואת הניסיון לאכוף חוקים הוגנים ולמנוע מהפועלים התאילנדים לעבוד שעות רבות נוספות למעלה מכוחותיהם שלא בהתאם לחוקי העבודה.

סוואנה פונגסמות: אנחנו מבקשים להפיץ את המידע של הקמפיין בקרב הפועלים התאילנדים בקשר לזכויותיהם ובקשר לאי חוקיות של לקיחת חומרים ממריצי ומסוכנים כסם היאבה.

סוואנה פונגסמות: השגרירות תומכת בקמפיין הזה במלוא מובן המילה.

סוואנה פונגסמות: מפני תופעות הלוואי של סם היאבה אנחנו מביטים על סם זה בתאילנד כאיום לחברה.

סוואנה פונגסמות: זה רק לקטול את התופעה עדיין כאשר היא באיבה.

סוואנה פונגסמות: לכן השגריר מעביר דרכנו את המסר לממשלת ישראל שהרשויות של המדינה ייקחו את העניין ברצינות כך שהוא לא יופץ בקרב תושבי מדינת ישראל.

סוואנה פונגסמות: אני רוצה ליידע אתכם שהשגריר מוסר שהוא מוכן לשתף פעולה עם הרשויות הישראליות לפתור את הבעיה.

סוואנה פונגסמות: ואנחנו נגיש נייר שמציין דברים אלה למנהלת הוועדה בשלב יותר מאוחר.

סוואנה פונגסמות: תודה רבה על ההקשבה שלכם.

מופצ'וק ינסואנג: אני מודה לכם שהזמנתם אותנו לוועדה למאבק בנגע הסמים של הכנסת.

מופצ'וק ינסואנג: אני רוצה להדגיש כמה נקודות.

מופצ'וק ינסואנג: אני מסכים עם מה שנאמר שיש צורך בשיתוף פעולה בין הרשויות והסוכנים השונים לא רק בצד הישראלי אלא גם בצד התאילנדי כי אכן יש פער בין הרשויות השונות למשל באשר לכמה עובדים תאילנדים שנטלו סם.

מופצ'וק ינסואנג: אנחנו לא מקבלים את הדוחות בצד שלנו, בשגרירות שלנו.

מופצ'וק ינסואנג: אנחנו נוכל לעזור כאן.

מופצ'וק ינסואנג: למשל נוכל להעביר אינפורמציה לגורמים הרלוונטיים בתאילנד כדי למצוא את הספקים של סם היאבה.

מופצ'וק ינסואנג: אנחנו יכולים למצוא את המקור מאין סם היאבה מגיע ואנחנו נוכל להיפטר מהסם הזה בעודו בתאילנד.

מופצ'וק ינסואנג: זה בתנאי שיהיה יותר שיתוף פעולה בינינו.

מופצ'וק ינסואנג: למשל כאשר עובדים תאילנדים נתפסים ומועמדים לדין לפני בית משפט ישראלי בגין זה שהם פשעו בהברחת הסם אנחנו יכולים להכניס אותם לרשימה אצלנו כך שהם לא יועסקו על ידי מדינת ישראל בעתיד.

מופצ'וק ינסואנג: זה בתנאי שיהיה שיתוף פעולה בינינו.

מופצ'וק ינסואנג: כך שאני מקווה שזה מה שיקרה בעתיד.

מופצ'וק ינסואנג: אנחנו נשמח לקבל אינפורמציה על הנעשה בשטח הזה של שימוש בסם היאבה על ידי הפועלים התאילנדים העובדים בישראל.

אודי וולף: אני רוצה לשאול אתכם שאלה.

אודי וולף: מי ממונה על התחום הזה בארצכם?

מופצ'וק ינסואנג: בעצם כתבנו את הדברים האלה בנייר שאנחנו מעבירים לוועדה.

מופצ'וק ינסואנג: בארצנו תאילנד יש סגן שר העבודה שממונה על בעיות העבודה והוא גם מגיע לישראל כדי לפגוש פועלים תאילנדים במושבים ובקיבוצים.

מופצ'וק ינסואנג: כך שהוא מקבל אינפורמציה ישירה מהעובדים.

מופצ'וק ינסואנג: כמו שאמרת קודם סם היאבה מוברח לישראל בדרכים שונות, למשל דרך החדרת הסם לתוך פסלים ולתוך פילים מעץ.

מופצ'וק ינסואנג: המבריחים נעשים יותר ויותר מתוחכמים.

מופצ'וק ינסואנג: עכשיו יש לנו אינפורמציה נוספת שייתכן מאוד שסם היאבה לא מוברח ישירות מתאילנד לישראל אלא מגיע קודם כל למדינה שלישית לפני שהוא נשלח לישראל.

מופצ'וק ינסואנג: כך שבמקום להתמקד במשלוחים מתאילנד אולי עליכם לשים עין על משלוחים שמגיעים מארצות אחרות באסיה ולהיות מודעים לאפשרות הזאת.

מופצ'וק ינסואנג: כמו כן ייתכן מאוד שסם היאבה כבר מיוצר בישראל אז אולי עליכם לחקור בכיוון הזה גם כן.

מופצ'וק ינסואנג: בכל מקרה בעתיד עלינו לשתף פעולה בנושא.

מופצ'וק ינסואנג: הדבר הזה מסבך יחסים בין תאילנד לישראל.

מופצ'וק ינסואנג: הדבר הוא זה , שאם תשתפו פעולה איתנו, כיוון שאנחנו משתדלים להיות בקשרים עם הפועלים התאילנדים על בסיס שבועי, כך שאם יהיו סיבוכים ובעיות נוכל לתקשר עם הפועלים התאילנדים ולהעביר להם המסר מצידכם.

מיכל ידיד: אני מתייחסת רק לנושא הסמים ולא לנושא שיתוף הפעולה בכלל.

מיכל ידיד: משטרת ישראל לא נותנת מידע על החקירות שהיא מבצעת לגבי הנחקרים.

מיכל ידיד: היא כן מעבירה להם מידע על אחד שנתפס, אזרח זר, הידיעה הזאת עוברת לשגרירות.

מיכל ידיד: איך אנחנו כן מייצרים שיתוף פעולה עם המשטרה התאילנדית?

מיכל ידיד: יש לנו נציג של משטרת ישראל שיושב בתאילנד.

מיכל ידיד: כל החומרים הרלוונטיים אנחנו מעבירים אליו.

מיכל ידיד: הוא יודע שם למי להעביר את זה, בין אם זה למשטרה התאילנדית או בין אם זה לגורם אחר.

מוחמד ברכה: זה אמור לגבי שיתוף הפעולה ביניכם לבין התאילנדים?

מיכל ידיד: כל משלוח שמגיע שם ולאחר שאנחנו אוספים את כל הפרטים האפשריים, אנחנו מעבירים את זה לנציג המשטרה שיושב שם.

מיכל ידיד: אין לנו את היכולת וגם לא את האפשרות ליצור שיתוף פעולה על בסיס חקירתי יומיומי עם השגרירות התאילנדית בישראל.

מיקי אריאלי: אני צריך לציין שבארץ ובארצות הברית עדיין משתמשים באמפטמין  בתור תרופה עדיין כדי לטפל בתופעות ב-ADD  וב-ADHD.

מוחמד ברכה: ראשית אני רוצה להודות לכולם על ההשתתפות בדיון בנושא החשוב הזה בוועדה הזאת.

מוחמד ברכה: מה שעולה מהדברים שיש צורך ביתר שיתוף פעולה עם השגרירות התאילנדית להעביר מידע לפועלים התאילנדים.

מוחמד ברכה: אני מקווה שאנחנו נמגר את התופעה.

מוחמד ברכה: לעצם העניין היריעה של השימוש בסם היאבה מתרחבת על פי ההערכה שלנו.

מוחמד ברכה: כל עבירה שתיעשה בנטילת סם היאבה  הזה תטופל הן בין התאילנדים והן בין הישראלים.

מוחמד ברכה: אנחנו נפעל שהבעיה הזאת לא תטושטש.

מוחמד ברכה: לעומת זאת אנחנו לא יכולים להתעלם מהתופעה הזאת של השימוש בסם היאבה במיוחד על ידי התאילנדים כדי לגרום להמרצתם כדי שיהיה כוח עבודה יותר יעיל.

מוחמד ברכה: אני עדיין טוען שאיפה שהבעיה קיימת צריך לטפל בה בחומרה.

מוחמד ברכה: המפתח לעתיד בטיפול בבעיה הוא בשני מישורים.

מוחמד ברכה: המישור הראשון הוא אכיפת חוקי העבודה והמנוחה כך שלא ישתלם לאף אחד להמריץ את העובדים בדרך זו.

מוחמד ברכה: אנחנו רואים חריגות מסוימות במיוחד בחקלאות.

מוחמד ברכה: אבל מעבר לזה צריך להחיל את החוק וצריך להקפיד על העניין הזה.

מוחמד ברכה: ובמישור השני כמובן הפלילי של איסור שימוש בסם היאבה.

מוחמד ברכה: יש כאן בעיה שחוזרת על עצמה בכל הדיונים בוועדה למאבק בנגע הסמים.

מוחמד ברכה: אנחנו לא יכולים לקבל אינדקציות למשל לגבי השנה, אם הנגע הזה התפשט יותר או שהוא פחת.

מוחמד ברכה: אין אנחנו יודעים אם התופעה שרירה יותר או פחות על פי התפיסות של הסם.

מוחמד ברכה: כי אנחנו לא יודעים איזה סמים הצליחו לחדור לשוק ומה לא תפסנו.

מוחמד ברכה: זה ילווה אותנו תמיד  ואני ביקשתי לפני כמה חודשים לקבל מידע על שוק הסמים ועל כל מיני פרמטרים של שימוש ותפיסה על מנת להעריך כמה אנחנו חשופים.

מוחמד ברכה: זו עבודה קשה מאוד.

מוחמד ברכה: ואני ארצה לקבל הערכה.

מוחמד ברכה: בכל אופן ללא המכשיר הזה אנחנו נמשיך לדשדש ולהיות באפילה.

מוחמד ברכה: אפשר לומר שתפסנו 81 אלף אבל אנחנו לא יודעים ולא תפסנו עדיין רבע מיליון.

מוחמד ברכה: לכן העניין של המלחמה בהברחות הוא המוקד השני והחשוב וגם שיתוף הפעולה בין המשטרה לבין הוועדה.

מוחמד ברכה: אני מדבר על הרמה של העובדים הזרים כאן בארץ וגם ברמה של האוכלוסייה הכללית.

מוחמד ברכה: אני מקווה שנעקוב אחרי זה.

מוחמד ברכה: לא באתי לפגוע באף אחד.

מוחמד ברכה: נושא העבודה וחוקי העבודה שייך גם לגורמים אחרים.

מוחמד ברכה: אני אין לי שום דבר נגד עובדים זרים.

מוחמד ברכה: אבל גם כאשר יש ייצור יתר בניגוד לחוקי העבודה זה לא רק פוגע בעובדים הזרים עצמם.

מוחמד ברכה: לכן אסור לראות את התופעה של נטילת סם היאבה בקרבנו.

מוחמד ברכה: כל הדברים צריכים להיעשות על פי היתר.

מוחמד ברכה: אני רוצה להודות לכולם ואני מקווה שעשינו צעד נוסף לפתירת הבעיה.

מוחמד ברכה: תודה רבה לכם, הישיבה נעולה.